आजम खान कोरोना वायरस से संक्रमित, सीतापुर जेल में हैं बंद
जेलर आर एस यादव ने कहा कि आजम खान का उपचार कोविड-19 प्रोटोकॉल के तहत चल रहा है और उन्हें पृथक-वास में रखा गया है। उनकी हालत स्थिर है और वह चिकित्सकों की निगरानी में हैं। अन्‍य बंदी भी पृथक-वास में उपचाराधीन हैं।
सीतापुर. उत्तर प्रदेश की सीतापुर जिला कारागार में बंद समाजवादी पार्टी के वरिष्ठ नेता एवं रामपुर के सांसद मोहम्मद आजम खान समेत 13 बंदी कोरोना वायरस से संक्रमित पाए गए हैं। जेलर आर एस यादव ने शनिवार को बताया कि रैपिड एंटीजन परीक्षण और आरटीपीसीआर दोनों जांच में सांसद खान समेत 13 बंदी संक्रमित पाए गए।उन्होंने बताया कि बुखार और खांसी की शिकायत पर इन बंदियों की जांच की गई। पहले रैपिड एंटीजन और फ‍िर आरटीपीसीआर जांच के लिए नमूना भेजा गया जिसकी शुक्रवार को रिपोर्ट आई।जेलर आर एस यादव ने कहा कि आजम खान का उपचार कोविड-19 प्रोटोकॉल के तहत चल रहा है और उन्हें पृथक-वास में रखा गया है। उनकी हालत स्थिर है और वह चिकित्सकों की निगरानी में हैं। अन्‍य बंदी भी पृथक-वास में उपचाराधीन हैं।आपको बता दें कि जमीन हथियाने और अन्य आपराधिक मामलों में आजम खान अपने बेटे के साथ फरवरी 2020 से सीतापुर जिला कारागार में बंद हैं।